
Hidegatom-kísérlet vezérlésének fejlesztése és diagnosztikája abszorpciós leképezéssel

Atomok csapdázása és hűtése nagy precizitást és magas szintű kontrollt igénylő feladat, különösen akkor, ha a 10-100[image: ]K hőmérsékletű tartományban dolgozunk. Ennek elérése mellett komoly kihívás a létrejövő atomfelhő tulajdonságainak diagnosztikája is, melyre csak közvetett módszerek adnak lehetőséget. Egy ilyen módszer az úgynevezett abszorpciós leképezés, mely során a vizsgált atomokat egy kiszemelt atomi átmenettel rezonáns kollimált lézernyalábbal világítjuk meg, melynek egy részét azok elnyelik, a továbbengedett fényt pedig egy CCD kamerával rögzítjük. A leképező fény elnyelődéséből létrehozott képekkel megállapíthatjuk az atomfelhő geometriáját, mely megfelelő kalibráció segítségével lehetőséget ad a felhő méretének, atomszámának és hőmérsékletének meghatározására.
Kutatási munkám során kifejlesztettem egy olyan szoftveres vezérlőrendszert, amely képes a teljes kvantumoptikai kísérlet lefuttatására, és ezen belül lehetővé teszi az abszorpciós leképezés tetszőleges időzítését. Ezzel lehetőség adódik a felhő állapotának monitorozására, és így a kísérlet összes csapdázási és hűtési fázisának optimalizálására is. A vezérlő rendszer és a leképezés segítségével fel tudtam építeni a kísérlet atomfelhőt preparáló szakaszait, valamint vizsgálatokat kezdtem a kísérlet során mágnesesen csapdázott atomokkal. Kidolgoztam egy módszert, amellyel a mágneses csapdát vizsgálva megmérhető a kamra belsejében jelen lévő mágneses tér, valamint elemeztem a csapdázás adiabatikustól eltérő viselkedését is. 

